Hovedbygningen på Devle ble oppført av Just Meincke etter 1827/28. Bygningen er et midtsalshus i en og en halv etasje, og har to fløyer med fremspringende takark på begge sider. Den ble satt i stand utendørs i årene 1980–81. I årene 1940–1945, under andre verdenskrig, var gården beslaglagt av tyskerne, og husene ble sterkt ramponert. Innendørs preges bygningen fremdeles av skilleveggene tyskerne satt opp. I dag benyttes hovedbygningen på Devle til kommunale boliger, og består av syv leiligheter. Den er omgitt av kommunale aldersboliger. Gården er omringet av en park med flere store, gamle trær.